Ľ. Kaník, minister práce, sociálnych vecí a rodiny SR: (2004-05-12):
Nový zákon o rozpočtových pravidlách verejnej správy je jedným z reformných zákonov prebiehajúcej reformy riadenia verejných financií a súčasne sa ním plní úloha z programového vyhlásenia vlády. Prijatím tohto zákona sa realizuje jeden z hlavných pilierov reformy. Medzi najdôležitejšie atribúty predloženého návrhu zákona patrí: úprava nakladania s verejnými prostriedkami v súlade s platnými medzinárodnými štandardmi metodikou MESA 95; vytvorenie všeobecnej a ucelenej úpravy nakladania s verejnými prostriedkami; jednotnej definície sektora verejnej správy a prostredníctvom nej vymedzenie verejných prostriedkov v súlade s platnými medzinárodnými štandardmi; rovnaké a jasné pravidlá hospodárenia vo verejnej správe; rozpočtovanie orientované na výsledky, takzvané programové rozpočtovanie; viacročné rozpočtovanie v celej verejnej správe; viacročný rozpočet sa bude zostavovať najmenej na tri roky, pričom prvý rok bude záväzný, ďalšie dva budú východiskom na zostavenie nasledujúceho viacročného rozpočtu, budú sa upravovať len v nevyhnutnej miere. Po prvýkrát má vláda ambíciu pripraviť rozpočet verejnej správy na roky 2005 až 2007. Oddelenie návratných zdrojov financovania z okruhu príjmov a výdavkov štátneho rozpočtu, ustanovenie zásady, že návratné zdroje financovania možno poskytovať len zo štátnych finančných aktív, nie z výdavkov štátneho rozpočtu. Naopak, všetky finančné prostriedky z návratných zdrojov financovania sú zdrojom štátnych finančných aktív a nie sú súčasťou príjmov štátneho rozpočtu. Stransparentnenie používania a vykazovania prostriedkov štátneho rozpočtu v roku ich skutočného použitia, zavedenie pravidla, podľa ktorého rozpočtované prostriedky štátneho rozpočtu na príslušný rozpočtový rok bude možné čerpať v nasledujúcom roku, budú výdavkom toho rozpočtového roka, v ktorom budú skutočne použité. Zároveň sa zavádza systémová možnosť čerpania finančných prostriedkov aj v nasledujúcich rokoch, a to na kapitálové výdavky, prostriedky Európskej únie vrátane spolufinancovania zo štátneho rozpočtu, bežné transfery poskytnuté konečnému používateľovi v poslednom štvrťroku, a to až do konca prvého štvrťroka nasledujúceho roku. Zavŕšenie etapy zníženia počtu kapitol v štátnom rozpočte na úroveň porovnateľnú s členskými krajinami Európskej únie. Porušenie finančnej disciplíny v celej verejnej správe, novo sa vymedzuje porušenie finančnej disciplíny vrátane sankcionovania, ktoré sa vzťahuje rovnako na všetky subjekty verejnej správy. Navrhuje sa za menej závažné porušenie uplatniť sankciu nefinančnej povahy, sankcie finančnej povahy za ďalšie porušenie finančnej disciplíny sa navrhujú alternatívne podľa typu porušenia, a to formou odvodu, penále a pokuty. Zároveň sa zjednocuje prístup ukladania sankcií subjektom, ktoré porušili finančnú disciplínu tým, že sa upúšťa od viazania rozpočtových prostriedkov rozpočtovým organizáciám a rozpočtovým organizáciám sa bude ukladať odvod penále a pokuty. Zavedenie presných a jasných pravidiel rovnakých v celej verejnej správe si vyžiada novelizáciu ďalších zákonov, ktorými sa zabezpečí ich súlad. Návrhy na ich novelizáciu sú súčasťou predloženého návrhu zákona v čl. 2 až 15. Ide najmä o úpravy vo vzťahu k zníženiu počtu rozpočtových kapitol, tvorby a schvaľovania rozpočtov subjektov verejnej správy, použitia prostriedkov v nasledujúcom roku, zamedzenia zadlžovania obmedzením možnosti prijímania úverov, ako aj úpravy smerujúcej k plneniu ďalších úloh z programového vyhlásenia vlády. Vážený pán predsedajúci, vážené poslankyne, vážení poslanci, dovoľte mi požiadať o podporu predloženého vládneho návrhu zákona. Ďakujem za pozornosť.